**Nr. 110/VIII/3/2024 Data: 13.12.2024**

**Avizat**

**Prim-Procuror**

**Borteș Mihai**

**COMUNICAT DE PRESĂ**

Structura de comunicare din cadrul Parchetului de pe lângă Judecătoria Cluj-Napoca este abilitată să aducă la cunoștința publicului următoarele:

Procurorul de caz din cadrul Parchetului de pe lângă Judecătoria Cluj-Napoca, a solicitat la data de 12.12.2024 judecătorului de drepturi și libertăți din cadrul Judecătoriei Cluj-Napoca, înlocuirea măsurii controlului judiciar cu arestarea preventivă a unui inculpat cu privire la care, ulterior dispunerii măsurii preventive a controlului judiciar, acesta a săvârșit o nouă infracțiune intenționată, pentru care a fost pusă în mișcare acțiunea penală la data de 12.12.2024, respectiv infracțiunea de *conducerea unui vehicul fără permis de conducere*, prev. de art. 335 alin.(2) C.pen. cu aplicarea art. art.41 alin.1 C.pen. rap. la art. 43 alin.(5) C.pen (fapta din data de 06.12.2024)

În esență, cu privire la ultima faptă, s-a reținut că la data de 06.12.2024, în jurul orei 21:00 a condus autoturismul marca Tesla cu nr. de înmatriculare (…) pe str. Bld. 1 Decembrie 1918 din mun. Cluj-Napoca, deși avea permisul de conducere anulat, iar la un moment dat a pierdut controlului direcției de mers, derapând si răsturnându-se în afara părții carosabile.

Prin încheierea judecătorului de drepturi și libertăți din data de 12.12.2024, s-a admis propunerea parchetului, fiind dispusă înlocuirea măsurii controlului judiciar cu măsura arestării preventive.

*Facem precizarea că aceste activități nu pot, în nicio situație, să înfrângă principiul prezumției de nevinovăție.*

**Purtător de cuvânt**

**din cadrul Parchetului de pe lângă Judecătoria Cluj-Napoca,**

***Procuror Florian Bogdan Lucian***